Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου για τη θέσπιση κοινών κανόνων στο πεδίο της ασφάλειας της πολιτικής αεροπορίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Μετά από τα τραγικά γεγονότα της 11ης Σεπτεμβρίου 2001, η Ευρωπαϊκή Επιτροπή υπέβαλε πάραυτα νομοθετική πρόταση για κανονισμό πλαίσιο με στόχο τη θέσπιση κοινών κανόνων στο πεδίο της ασφάλειας της πολιτικής αεροπορίας. Ο εν λόγω κανονισμός, με αριθμό 2320/2002, εγκρίθηκε [1] στις 16 Δεκεμβρίου 2002 και ετέθη σε ισχύ στις 19 Ιανουαρίου 2003.

[1] ΕΕ L 355 της 30.12.2002, σ. 1.

Μετά τη θέση του σε ισχύ, τα κράτη μέλη ενημέρωσαν την Επιτροπή ότι ορισμένες τεχνικές απαιτήσεις, με ελάχιστες επιπτώσεις όσον αφορά το απαιτούμενο επίπεδο ασφάλειας που προέβλεπε ο κανονισμός, είναι, στην καλύτερη περίπτωση, ιδιαζόντως δύσκολο να εφαρμοστούν κατά τρόπο που να μην επηρεάζονται αρνητικά οι επιχειρησιακές διαδικασίες των αερολιμένων και των αερομεταφορέων.

Η Επιτροπή, κατά συνέπεια προτείνει να τροποποιηθεί ο κανονισμός (ΕΚ) 2320/2002 με τροποποίηση τεχνικού χαρακτήρα ώστε να αντιμετωπιστούν τα επιχειρησιακά προβλήματα που παρεμπιπτόντως δημιούργησε ο κανονισμός αυτός ως εξής:

Το άρθρο 4, παράγραφος 3 του κανονισμού επιτρέπει την εφαρμογή ισοδύναμων επιπέδων ασφαλείας προς τα ρητώς προβλεπόμενα στη νομοθεσία, στα αεροδρόμια που χρησιμοποιούνται αποκλειστικά και μόνο από μικρά αεροσκάφη, αεροσκάφη γενικής χρήσεως ή τα αεροδρόμια τα οποία χρησιμοποιούνται σπάνια, λόγω του ότι δεν θα ήταν σκόπιμο εν προκειμένω να πραγματοποιηθούν επενδύσεις για την απόκτηση δαπανηρού εξοπλισμού ασφαλείας. Οι περισσότεροι εμπορικοί αερολιμένες, ακόμα και οι ιδιαίτερα μεγάλοι, διαθέτουν χωριστές εγκαταστάσεις που χρησιμοποιούνται αποκλειστικά και μόνο από μικρά αεροσκάφη και τις πτήσεις γενικής αεροπορίας. Για όλους τους σκοπούς και λόγους τα ως άνω αεροδρόμια είναι εντελώς χωριστά. Εντούτοις, ο κανονισμός δεν επιτρέπει τα αεροδρόμια αυτά να αντιμετωπίζονται τοιουτοτρόπως. Η Επιτροπή προτείνει σε μία νέα παράγραφο 4(3)α να δοθεί η δυνατότητα στα κράτη μέλη να καθορίζουν περιοχές των μεγάλων αερολιμένων ως αυτόνομους μικρούς αερολιμένες σε ό,τι αφορά την ασφάλεια. Αυτό υπό την προϋπόθεση ότι θα εφαρμοσθεί διαδικασία κοινοποίησης για τις πτήσεις που απογειώνονται από ανάλογες περιοχές των αεροδρομίων ώστε να εξασφαλίζεται ότι δεν υποβαθμίζονται τα απαιτούμενα επίπεδα ασφάλειας στους αερολιμένες προορισμού. Προστίθεται επίσης νέος ορισμός για τις οροθετημένες περιοχές των αερολιμένων.

Με τις προτεινόμενες αλλαγές θα διατηρηθούν τα υψηλά επίπεδα ασφάλειας για την αεροπορία στην Ευρωπαϊκή Ένωση όπως επιβάλλει ο κανονισμός 2320/2002, διευκολύνοντας όμως παράλληλα την αποτελεσματική εφαρμογή τους στα τμήματα των αεροδρομίων που χρησιμοποιούνται από μικρά αεροσκάφη.

Παράλληλα με την πραγματοποίηση της ως άνω αλλαγής επιχειρούνται τέσσερις τροποποιήσεις στο ήδη υφιστάμενο κείμενο ώστε να διορθωθούν κάποια μικρά σφάλματα, ήτοι:

1) στο άρθρο 4, παράγραφος 3 ως ένα από τα κριτήρια για τον ορισμό του μικρού αεροδρομίου αναφέρεται ο «ετήσιος μέσος όρος 2 εμπορικών πτήσεων ημερησίως». Που φυσικά θα πρέπει να αναδιατυπωθεί ως «με ετήσιο μέσο όρο που να μην υπερβαίνει τις 2 εμπορικές πτήσεις ημερησίως» δεδομένου ότι, εάν εφαρμοσθεί ως αρχικά διατυπώθηκε θα είχε ως αποτέλεσμα να εξαιρούνται οι αερολιμένες με μέσο ημερήσιο αριθμό πτήσεων μικρότερο των 2, ενώ αυτό φυσικά δεν ήταν η πρόθεση του άρθρου.

2) Το άρθρο 7 του κανονισμού ασχολείται με την παρακολούθηση της συμμόρφωσης αναφερόμενο στους εκτελούμενους ελέγχους. Δυστυχώς ο όρος «audit» (έλεγχος) έχει εντελώς ειδικό νόημα στον τομέα της ασφάλειας της αεροπορίας. Για να αποφευχθούν τυχόν αμφισημίες και παρανοήσεις κρίνεται κατά συνέπεια σκόπιμο να αντικατασταθούν όλες οι αναφορές στον όρο αυτό από τη διατύπωση «δραστηριότητες παρακολούθησης της συμμόρφωσης».

3) Στο παράρτημα του κανονισμού 2320/2002 παράγραφος 6.3.1β) και παράγραφος 7.3.1β) ορίζονται απαιτήσεις για τον έλεγχο ασφαλείας φορτίου και ιδιωτικού ταχυδρομείου, αντιστοίχως, ώστε να εξασφαλίζεται ότι δεν περιλαμβάνουν απαγορευμένα αντικείμενα. Δυστυχώς τα νομικά κείμενα των δύο παραγράφων είναι ανόμοια. Δεδομένου ότι οι απαιτήσεις πρόληψης της μεταφοράς απαγορευμένων αντικειμένων μέσω του φορτίου και του ιδιωτικού ταχυδρομείου είναι ίδιες, κρίνεται σκόπιμο να εναρμονιστούν οι παράγραφοι 6.3.1β) και παράγραφος 7.3.1β) . Κατά συνέπεια προτείνεται να επαναληφθούν οι απαιτήσεις της παραγράφου 6 στην παράγραφο 7.

4) Επίσης στο παράρτημα παράγραφος 4.1.3 και παράγραφος 4.3.2 δίνεται η άδεια στις αρμόδιες αρχές να εξαιρέσουν ορισμένες κατηγορίες επιβατών και τις χειραποσκευές τους από τον έλεγχο ασφαλείας (για παράδειγμα των επιβατών VIP). Οι αντίστοιχες διατάξεις είχαν μεταφερθεί από το έγγραφο 30 της Ευρωπαϊκής Συνδιάσκεψης Πολιτικής Αεροπορίας (ECAC) σχετικά με τα πρότυπα αεροπορικής ασφάλειας. Δυστυχώς, παραλήφθηκε η μεταφορά της αντίστοιχης εξαίρεσης στην παράγραφο 5 για τις παραδιδόμενες αποσκευές των επιβατών που έχουν αποτελέσει αντικείμενο εξαίρεσης. Το εν λόγω σφάλμα θα πρέπει να διορθωθεί ώστε να επιτευχθεί η συνεπής εφαρμογή των διατάξεων της οδηγίας.

2003/222 (COD)

Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου για τη θέσπιση κοινών κανόνων στο πεδίο της ασφάλειας της πολιτικής αεροπορίας

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας και ιδίως το άρθρο 80 παράγραφος 2,

την πρόταση της Επιτροπής [2],

[2] ΕΕ C [...], [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [3],

[3] ΕΕ C [...], [...], σ. [...].

τη γνώμη της Επιτροπής των Περιφερειών [4],

[4] ΕΕ C [...], [...], σ. [...].

ενεργώντας σύμφωνα με τη διαδικασία που ορίζει το άρθρο 251 της Συνθήκης [5],

[5] ΕΕ C [...], [...], σ. [...].

Εκτιμώντας τα εξής:

(1) Ο κανονισμός (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου καθιερώνει εναρμονισμένους κοινούς κανόνες στο πεδίο της ασφάλειας της πολιτικής αεροπορίας [6].

[6] ΕΕ L 355 της 30.12.2002, σ. 1.

(2) Από την εφαρμογή του κανονισμού προκύπτει η ανάγκη να πραγματοποιηθούν τεχνικές τροπολογίες. Με τις τροπολογίες αυτές δεν επιδιώκεται η μεταβολή του πεδίου εφαρμογής του κανονισμού ούτε επηρεάζεται αρνητικά η ασφάλεια των επιβατών της πολιτικής αεροπορίας.

(3) Ο κανονισμός επιτρέπει την καθιέρωση διαφορετικών αλλά κατάλληλων επιπέδων ασφαλείας για τους μικρότερους αερολιμένες. Είναι λοιπόν σκόπιμο να επιτραπούν τα ίδια κατάλληλα επίπεδα ασφάλειας και στα δύο άκρα της πτήσης.

(4) Ο κανονισμός 2320/2002 θα τροποποιηθεί καταλλήλως

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) 2320/2002 τροποποιείται ως εξής:

1. Στο άρθρο 2 προστίθεται ο εξής νέος ορισμός:

"(4) "οροθετημένη περιοχή, η περιοχή που χωρίζεται από άλλες περιοχές υψηλής ασφάλειας του αεροδρομίου με έλεγχο πρόσβασης."

2. Στο άρθρο 4: η παράγραφος 3 αντικαθιστάται από τα εξής:

«3. Η αρμόδια αρχή κράτους μέλους δύναται, με βάση την αξιολόγηση του τοπικού κινδύνου και εφόσον η εφαρμογή των μέτρων ασφαλείας που αναφέρονται στο παράρτημα του παρόντος κανονισμού είναι δυσανάλογη ή εάν τα εν λόγω μέτρα είναι ανεφάρμοστα για αντικειμενικούς πρακτικούς λόγους, να λαμβάνει εθνικά μέτρα ασφαλείας για την επίτευξη κατάλληλου επιπέδου προστασίας στους αερολιμένες:

(α) με ετήσιο μέσο όρο που να μην υπερβαίνει τις δύο εμπορικές πτήσεις ημερησίως ή

(β) όπου πραγματοποιούνται μόνο πτήσεις γενικής αεροπορίας ή

(γ) με εμπορική δραστηριότητα που περιορίζεται σε αεροσκάφη κάτω των 10 τόνων μέγιστου βάρους κατά την απογείωση ή με λιγότερες από 20 θέσεις,

λαμβάνοντας υπόψη τις ιδιαιτερότητες των εν λόγω μικρών αερολιμένων.

Το οικείο κράτος μέλος ενημερώνει την Επιτροπή για τη λήψη των μέτρων αυτών».

3. Στο άρθρο 4 προστίθεται η εξής νέα παράγραφος 3α:

«3α). Η παράγραφος 3 μπορεί επίσης να εφαρμοστεί σε οροθετημένες περιοχές αεροδρομίων με:

- αποκλειστικά και μόνο πτήσεις γενικής αεροπορίας. ή

- με εμπορική δραστηριότητα που περιορίζεται σε αεροσκάφη κάτω των 10 τόνων μέγιστου βάρους κατά την απογείωση ή με λιγότερες από είκοσι θέσεις.

Η οροθετημένη περιοχή αναφέρεται στο πρόγραμμα ασφάλειας του αεροδρομίου.

Έκαστη πτήση που προέρχεται από οροθετημένη περιοχή αεροδρομίου αναφέρει το γεγονός αυτό στον αερολιμένα προορισμού πριν από την άφιξη της πτήσης».

4. Στο άρθρο 7 οι λέξεις «ελέγχονται», «έλεγχοι», «ελεγκτές» και «εκθέσεις ελέγχου» αντικαθίστανται από τις λέξεις «παρακολουθούνται ως προς τη συμμόρφωση», «δραστηριότητες παρακολούθησης της συμμόρφωσης», «άτομα» και «εκθέσεις παρακολούθησης της συμμόρφωσης» αντιστοίχως.

5. Στο παράρτημα προστίθεται ένα νέο σημείο 5.2 παράγραφος 3:

«5.2.3 Εξαιρέσεις

Οι παραδιδόμενες αποσκευές των αναφερόμενων στο σημείο 4.1 παράγραφος 3 μπορεί να αποτελέσουν αντικείμενο ειδικών μέτρων ελέγχου ασφαλείας ή να εξαιρεθούν από τον έλεγχο ασφαλείας».

6. Στο παράρτημα, σημείο 7.3 παράγραφος 1 (β) η τελική πρόταση αντικαθίσταται από τα εξής:

«ώστε να εξασφαλίζεται ότι δεν περιέχει οιοδήποτε απαγορευμένο αντικείμενο των σημείων iv και v του προσαρτήματος εκτός και αν έχει ήδη δηλωθεί και έχει ήδη αποτελέσει αντικείμενο των ισχυόντων μέτρων ασφαλείας. και».

Άρθρο 2

Ο παρών κανονισμός τίθεται σε ισχύ την εικοστή ημέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός στο σύνολό και άμεσα εφαρμόσιμος σε όλα τα κράτη μέλη.

Βρυξέλλες, [...].

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος